Хэкужьым къэзышэж гъуэгур нэхъ бгъуфIэ мэхъу
«Российская газета» газетым мы гъэм жэпуэгъуэм и 15-м къыдэкIа и номерым тетщ а мафIэм къыхэкIыу Къэбэрдей-Балъкъэрым къэIэпхъуэжыну зи насып кърихьэкIа адыгэхэм ятеухуа тхыгъэ. Ари, УФ-р зи гугъапIэ, зи плъапIэ ди лъэпкъэгъухэм яхуэгъэзауэ ди къэралым иригъэкIуэкI политикэм игъуэта зэхъуэкIыныгъэфIхэр къызыхэщ нэгъуэщI тхыгъэхэри ди газетым и къыкIэлъыкIуэ къыдэкIыгъуэм тетынущи, ахэр мыбдеж щызэпкърытхынкъым. Мы махуэхэм нэгъуэщI зы IуэхуфIи екIуэкIащ адыгэхэм къыдэхьэлIауэ.
Хэкужьым къэзышэж гъуэгур хамэ къэралхэм щыхэхэс адыгэхэм нэхъри бгъуфIэ яхуэщIын зэрыхуейм, Урысей Федерацэр абыхэм я адэжь щIыналъэу къызэралъытэм, дызыхуэкIуэ илъэсым Сочэ щекIуэкIыну Олимп Джэгухэм адыгэ лъэпкъхэр къызэрыхэщынум теухуауэ щытащ УФ-м и Правительствэм и УнафэщIым и къуэдзэ Козак Дмитрий, Краснодар крайм и губернатор Ткачёв Александр, абы и япэ къуэдзэ Хьэту Жамболэт, «Сочи-2014» КъызэгъэпэщакIуэ комитетым и президент Чернышенкэ Дмитрий сымэ хэту жэпуэгъуэм и 16-м екIуэкIа зэIущIэр. Абы ирагъэблэгъат КъБКъУ-р къэзыухауэ хамэ къэрал щыпсэухэмрэ еджапIэ нэхъыщхьэм и ныбжьэгъухэмрэ я зэгухьэныгъэм хэтхэри, адыгэ жылагъуэ зэгухьэныгъэхэм я лIыкIуэхэри.
Шапсыгъ Адыгэ Хасэм и тхьэмадэ КIэкIыхъу Мэжид къызэрыджиIамкIэ, а зэхуэсым къыщаIэтащ адыгэхэр зыгъэпIейтей Iуэху куэд икIи дэтхэнэми арэзы укъэзыщIын жэуап къратащ: адыгэхэм ди тхыдэ къулейр, иджыпсту лъэпкъыр зэрыгушхуэ и ехъулIэныгъэхэр дуней псом хэIущIыIу щащIыну Iэмал щагъуэтынущ Олимп Джэгухэр щекIуэкIкIэ къызэрагъэпэщыну щэнхабзэ дауэдапщэхэм.
ХЬЭФIЫЦIЭ Мухьэмэд,
Къэбэрдей Адыгэ Хасэм и тхьэмадэ.
